**กสอ. ผนึกกำลังภาคการศึกษา 6 แห่ง​ หนุน​ ผปก.รุ่นใหม่​สปินเอ๊าท์ สู่เวทีโลกด้วยนวัตกรรม**

จ.เชียงใหม่ 30 พฤศจิกายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเปิดโครงการเร่งการเติบโตของผู้ประกอบการจากกระบวนการ Spin-Out และวิสาหกิจเริ่มต้น (Startup) ที่มีศักยภาพสูง (SMEs Spin-Out to Tech Startup) พร้อมทั้งลงนามบันทึกข้อตกลงความร่วมมือระหว่าง ศูนย์ปฏิรูปอุตสาหกรรม 4.0 (Industry Transformation Center : ITC 4.0) กรมส่งเสริมอุตสาหกรรม และอุทยานวิทยาศาสตร์ภูมิภาค 6 มหาวิทยาลัย ณ อาคาร Unit 1C ศูนย์ส่งเสริมอุตสาหกรรมภาคที่ 1 จังหวัดเชียงใหม่ ร่วมด้วย นางเบญจมาพร เอกฉัตร์ ผู้ตรวจราชการกระทรวงอุตสาหกรรม นายเดชา จาตุธนานันท์ รองอธิบดีกรมส่งเสริมอุตสาหกรรม นายวิรุฬ พรรณเทวี รองผู้ว่าราชการจังหวัดเชียงใหม่ รองอธิการบดีและคณะผู้บริหารจาก 6 มหาวิทยาลัย และคณะผู้บริหารกรมส่งเสริมอุตสาหกรรม โดยมี นางสาวนิรามัย ศิริศรีสุดากุล ผู้อำนวยการศูนย์ส่งเสริมอุตสาหกรรมภาคที่ 1 กล่าวรายงาน

โครงการ Spin-Out เป็นโครงการที่มุ่งยกระดับผู้ประกอบการภูมิภาคและพัฒนาสินค้าด้วยนวัตกรรม เทคโนโลยี และความคิดสร้างสรรค์ ภายใต้การสร้างกลไกในการผลักดัน Startup ในรูปแบบใหม่ อีกทั้งยังสร้างโอกาสในการขยายการเติบโตของธุรกิจเทคโนโลยีสตาร์ทอัพ (Tech Startups) แบบก้าวกระโดดพร้อมสู่เวทีโลกได้อย่างยั่งยืน และเพื่อแสดงให้เห็นถึงศักยภาพและความพร้อมในการขับเคลื่อนภาคอุตสาหกรรมให้ก้าวกระโดดไปสู่ระดับนานาชาติ กรมส่งเสริมอุตสาหกรรม (กสอ.) โดยศูนย์ปฏิรูปอุตสาหกรรม 4.0 (Industry Transformation Center : ITC 4.0 จึงได้ลงนามบันทึกข้อตกลงความร่วมมือระหว่างหน่วยงานภาครัฐและสถาบันการศึกษาจากอุทยานวิทยาศาสตร์ภูมิภาคทั้ง 6 มหาวิทยาลัย ได้แก่ 1. อุทยานวิทยาศาสตร์และเทคโนโลยีมหาวิทยาลัยเชียงใหม่ 2. อุทยานวิทยาศาสตร์ภาคเหนือตอนล่างมหาวิทยาลัยนเรศวร 3. อุทยานวิทยาศาสตร์มหาวิทยาลัยขอนแก่น 4. อุทยานวิทยาศาสตร์และนวัตกรรมมหาวิทยาลัย เทคโนโลยีสุรนารี 5. อุทยานวิทยาศาสตร์มหาวิทยาลัยอุบลราชธานี และ 6. อุทยานวิทยาศาสตร์มหาวิทยาลัยสงขลานครินทร์ เพื่อเร่งการเติบโตของวิสาหกิจขนาดกลางและขนาดย่อม (SMEs) ในรูปแบบของการจัดตั้งบริษัทใหม่เพื่อส่งเสริม สนับสนุน ในการสร้างและพัฒนากำลังคนในภาคอุตสาหกรรมให้มีทักษะ และความสามารถด้านเทคโนโลยีและนวัตกรรม โดยการเข้าใช้ประโยชน์จากพื้นที่ บริการ สิ่งอำนวยความสะดวก และ InnoSpace ซึ่งจะเป็นสถานที่รองรับกลุ่ม SMEs ที่เพิ่งเริ่มต้น และ Startup ที่มีแนวคิดและอยากลองเริ่มผลิตผลิตภัณฑ์หรือประกอบธุรกิจ แต่ไม่ต้องการความเสี่ยงมากนักในการลงทุน รวมถึงการพัฒนาทักษะ องค์ความรู้ และสร้างเครือข่ายความร่วมมือระดับสากล ซึ่งเป็นสิ่งสำคัญในการเพิ่มความสามารถในการแข่งขัน ของธุรกิจสู่เวทีโลกได้อย่างยั่งยืน ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ